داعش په سوریې کې ۲۰۰ کسان وژلي دي
راپورونه وايي چې داعش جنګیالیو د سوریې په تاریخي سیمې پلمار کې په څه باندې یوې میاشتې کې ۲۰۰ کسان وژلي دي.
په سوریې کې د اسلامي دولت ډلې له لوري د وژل شویو کسانو د وروستۍ پېښې ویډیو د شنبې په ورځ خپره شوه. په ویډیو کې د داعش جنګیالي ښودل کیږي چې د سوریې د لرغونې سیمې پلمار په یو میدان کې ۲۵ ځلمیان وژني. دغه ویډیو په ټولنیزو رسینو کې خپره شوه چې د داعش جنګیالي په کې له زندان نه دغه کسا، چې ویل کیږي د سوریې د حکومت سرتیري دي، راوباسي او د وژلو لپاره یې میدان ته بیايي. راپورونه وايي چې د داعش ډلې د پلمار له نیولو وروسته شاوخوا ۲۰۰ کسان وژلي دي، دغې ډلې په مۍ کې د سوریې دغه لرغونې سیمه ونیوله. په همدې حال کې د سوریې ځواکونو د حزب الله ډلې د ملیشو په ملاتړ د شنبې په ورځ له یاغیانو د یوې غرنۍ سیمې د بېرته نیولو لپاره عملیات وکړل، خو مخالفو جنګیالیو یې په ځواب کې پر پلازمېنې دمشق توغندي وتوغول. د حزب الله د المنار تلویزون د لبنان پولې ته نژدې د دمشق په شمال لویدیځ کې د زبداني سیمه وښودله چې لوګي ترې اسمان ته پورته کېدل. المنار تلویزون وايي چې د حزب الله جنګیالیو او د سوریې حکومت د هوايي ځواک په مرسته د داعش پر جنګیالیو له څو اړخونو بریدونه وکړل او هغوی یې په زبداني کې خواره واره کړل. یاغیانو دغه سیمه د ۲۰۱۱ کال د مارچ په میاشت کې په سوریې کې د کړکیچ له پیل کېدو لږ وروسته ونیوله. دا سیمه حزب الله ته ځکه مهمه ده چې، سوریې له همدغې لارې ورته وسلې استولې. د یاغیانو توغول شوي توغندي د مرکزي بغداد پر سړک سربېره پر ځينو نورو سیمو هم لګېدلي دي. یو توغندی د دمشق په مشهوره هوټل ډاما روز لګیدلی دی او زیانمن کړی دی یې . دا پېښې داسې مهال کیږي چې داعش ډله په عراق او سوریې کې د خپل نفوذ د سېمو د لا پراخولو هڅې هماغسې روانې ساتلي دی.